題葉尚書普光明庵
作者：汪藻
朝代：宋

paragraphs: 長樂七閩會，山川富登臨。
重城十萬家，間以烟樹林。
何許肆遐矚，城西最高岑。
主人厭直歸，與世相浮沈。
三宿得勝地，八還見初心。
明窗一蒲團，宴坐依横參。
面面來遠色，層層列清陰。
閑翻貝葉書，靜聽頻迦音。
萬法照了處，人居兩幽深。
嗟予晚聞道，況迫桑榆侵。
如何結保社，去脱頭上簪。
從公刮眼膜，儻借箆千金。